నోట్లదెబ్బకు రెండేండ్లు వెనక్కి!
- ఈ ఏడాది వృద్ధి 7.1 శాతానికే పరిమితమయ్యే అవకాశం
- దన్నుగా నిలువనున్న వ్యవసాయం, ప్రభుత్వ వ్యయం
- అసాధారణ సంవత్సరం: సీఎస్‌వో
నవతెలంగాణ, వాణిజ్య విభాగం: పెద్దనోట్ల రద్దు చర్య దేశ ఆర్థిక వ్యవస్థను తీవ్ర ఒడుదుడుకులకు గురి చేసిందని 'కేంద్ర గణాంకాల కార్యాలయం' (సీఎస్‌వో) శుక్రవారం విశ్లేషించింది. ఫలితంగా ఈ ఏడాది వృద్ధి రేటు గత ఏడాది కంటే కూడా తక్కువగా నమోదయ్యే అవకాశం ఉన్నట్లుగా తెలపింది. 2015-16 ఆర్థిక సంవత్సరానికి 7.6 శాతంగా ఉన్న వృద్ధి రేటు, 2016-17కు 7.2 శాతానికి దరిదాపుల్లోనే పరిమితమయ్యే అవకాశం ఉన్నట్లుగా సీఎస్‌వో లెక్కగట్టింది. ఈ ఏడాది మొదటి రెండు త్రైమాసికాల కాలంలో భారత ఆర్థిక వ్యవస్థ వరుసగా 7.1%, 7.3% మేర వృద్ధి చెందినట్లుగా తెలిపింది. ఈ ఆర్థిక సంవత్సరం గతంలో మాదిరిగా సాధారణ సంవ త్సరం కాదని 'ప్రధాన గణాంకాల అధికారి' టీసీఏ అనంత్‌ పేర్కొన్నారు. పెద్దనోట్ల రద్దు ఆర్థిక వ్యవస్థలో
తీవ్ర ఒడిదొడుకులకు దారి తీసినందన్నారు. నవంబరు మాసానికి సంబంధించి బ్యాంకు డిపాజిట్లు, రుణ వితరణ గణాంకాలను వృద్ధి రేటు అంచనాలలో పరిగణనలోకి తీసకోలేదని తెలిపారు. భారతీయ రిజర్వు బ్యాంకు కూడా గత నెలలో జీవీఏ గణాంకాలను వెల్లడిస్తూ ఈ ఆర్థిక సంవత్సరానికి జోడించిన స్థూల విలువ గతంలో అంచనాకట్టిన 7.6 శాతం కంటే కూడా తగ్గి 7.1 శాతానికి పరిమితం అయ్యే అవకాశం ఉందని పేర్కొన్న సంగతి తెలిసిందే. ఈ ఆర్థిక సంవత్సరంలో ప్రధనాంగా వ్యవసాయం, పెరిగిన ప్రభుత్వ వ్యయాలే ప్రధానంగా వృద్ధిలో కీలక పాత్ర పోషించనున్నట్టుగా గణాంకాల విభాగం తెలిపింది. గత ఆర్థిక సంవత్సరం 1.2 శాతంగా ఉన్న వ్యవసాయ, అటవీ, మత్స్య రంగాల వృద్ధి ఈ ఏడాదికి 4.1 శాతానికి చేరే అవకాశం ఉందని గణాంకాల శాఖ తెలిపింది. మరోవైపు మైనింగ్‌ రంగంలో మరీ దారుణంగా 7.4 శాతం నుంచి 1.8 శాతానికి పడిపోయే అవకాశం ఉన్నట్టుగా పేర్కొంది. 2015-16తో పోలిస్తే మిగతా అన్ని రంగాలు స్వల్ప వృద్ధిని మాత్రమే నమోదు చేసే అవకాశం ఉన్నట్లుగా పేర్కొంది. ఈ నేపథ్యంలో 2016-17 ఆర్థిక సంవత్సరానికి వృద్ధి 7.2 శాతానికి చేరువలో ఉండొచ్చని పేర్కొంది. ఇది 2014-15లో మన ఆర్థిక వ్యవస్థ కనబరిచిన పనితీరుతో సమానం. అంటే మన ఆర్థిక వ్యవస్థ దాదాపు రెండేండ్ల వెనక్కి వెళ్లినట్టుగా పరగణించవచ్చని కొందరు ఆర్థికవేత్తలు విశ్లేషిస్తున్నారు. 7.1 శాతం వృద్ధిని కూడా అశించడం కూడా ఎక్కువేనని కొందరు ఆర్థిక వేత్తలు చెబుతున్నారు. గతంలో సీఎస్‌వో ఫిబ్రవరి మాసంలో వృద్ధి రేటు అంచనాలను ప్రకటిస్తుండడం అనవాయితీగా వస్తోంది. అయితే పార్లమెంట్‌లో కేంద్ర బడ్జెట్‌ను ప్రవేశపెట్టే తేదీలను ముందుకు జరిపిన కారణంగా సీఎస్‌ఓ ఈ సమాచారాన్ని ముందుగానే వెల్లడించింది.
5-5.5 శాతానికే పరిమితం కావొచ్చు..
కోల్‌కతా: ప్రభుత్వం చేపట్టిన పెద్దనోట్ల రద్దు వల్ల భారత ఆర్థిక వ్యవస్థలో అంతర్లీనమైన బలానికి తీవ్ర విఘాతం కలిగించినట్టుగా ప్రణాళికా సంఘం మాజీ డిప్యూటీ చైర్మెన్‌ మాంటెక్‌సింగ్‌ అహ్లూవాలియా అభిప్రాయపడ్డారు. ఇటీవలి కాలంలో ప్రతియేటా ఏడు శాతానికి పైగా వృద్ధిని అందుకొనేంత అంతర్లీనమైన బలాన్ని మన ఆర్థిక వ్యవస్థ సొంతం చేసుకుందని ఆయన అన్నారు. నోట్ల రద్దు కారణంగా దీనికి తీవ్ర భంగం ఏర్పడినట్టుగా ఆయన తెలిపారు. ఫలితంగా వృద్ధి రేటు 1 నుంచి 2 శాతం మేర ప్రభావితమయ్యే అవకాశం ఉందని అన్నారు. దీంతో ఈ ఏడాది భారత వృద్ధి రేటు 5 శాతం నుంచి 5.5 శాతానికి దరిదాపులకే పరిమితమయ్యే అవకాశం ఉన్నట్టుగా ఆయన అభిప్రాయపడ్డారు. ఇక్కడ 'భారత్‌ ఛాంబర్‌ ఆఫ్‌ కామర్స్‌' ఏర్పాటు చేసిన కార్యక్రమంలో ఆయన మాట్లాడుతూ ఆర్థిక వ్యవస్థ రేటును తిరిగి 7 శాతం అంతకంటే ఎక్కువకు చేర్చే విషయమై సర్కారు ప్రాథమికంగా దృష్టి సారించాలని సూచించారు. పెద్దనోట్ల రద్దు సమర్థనీయం కాదన్న అహ్లూవాలియా నల్లధనం నిర్మూలన, డిజిటైజేషన్‌ను ప్రోత్సహించేందుకు గాను ఆకర్షణీయమైన పన్ను రేట్లతో సహా పలు ఇతర మార్గాలు అందుబాటులో ఉన్నాయని ఆయన అన్నారు.
మీ స్నేహితులకు రికమెండ్ చెయ్యండి